曼聯再傷2中堅 對利物浦焗用新人
2024年04月05日 13:03
東網電視
更多新聞短片
華拉尼同莊尼伊雲斯今仗先後傷出。(Getty Images)
曼聯作客輸畀車路士一仗付出沉重代價,失3分之餘仲要折將,法國中堅華拉尼半場傷出後,入替佢嘅莊尼伊雲斯亦只係頂到20分鐘就退下火線,2人未必趕得切周日(7日)對利物浦復出,「雙紅會」可能要焗用19歲新人甘華拉鎮守中路。
利辛度馬天尼斯同域陀連迪路夫日前宣布受傷要抖至少1個月,據報同樣有傷在身嘅華拉尼同莊尼伊雲斯今仗臨危受命,可惜正選上陣嘅華拉尼懷疑腹股溝受傷,半場就要由莊尼伊雲斯代替,後者踢到66分鐘亦受傷離場,再由19歲嘅甘華拉頂上,佢同哈利馬古尼好可能會係下仗對利物浦嘅中堅組合。
曼聯領隊坦哈格賽後表示:「冇咗呢啲領袖對比賽有好大影響,佢哋識得應付壓力,知道點樣帶住領先優勢完場,我唔知道佢哋可唔可以喺星期日復出,對呢個情況我無能為力。」坦哈格賽前表示球隊已就傷兵不斷原因進行調查,但就否認自己操練過度。